b'\n_START_ARTICLE_\nMusicalisches Opfer\n_START_PARAGRAPH_\nMusicalisches Opfer (suom. musiikillinen lahja, BWV 1079), alkuper\xc3\xa4iselt\xc3\xa4 nimelt\xc3\xa4\xc3\xa4n Regis Iussu Cantio Et Reliqua Canonica Arte Resoluta, on Johann Sebastian Bachin s\xc3\xa4velt\xc3\xa4m\xc3\xa4 kokoelma, joka sis\xc3\xa4lt\xc3\xa4\xc3\xa4 kaanoneita, fuugia ja yhden triosonaatin. Ne pohjautuvat Preussin kuninkaan Fredrik II Suuren s\xc3\xa4velt\xc3\xa4m\xc3\xa4\xc3\xa4n teemaan.\n_START_SECTION_\nTeoksen historia\n_START_PARAGRAPH_\nMusicalisches Opfer sai alkunsa 7. toukokuuta 1747, kun Johann Sebastian Bach matkusti Fredrik II Suuren hoviin Potsdamiin tapaamaan poikaansa Carl Philipp Emanuelia, joka oli siell\xc3\xa4 t\xc3\xb6iss\xc3\xa4 hovimuusikkona. Johann Sebastian Bach oli tunnettu taitavana kosketinsoittajana ja improvisoijana, joten Fredrik II pyysi h\xc3\xa4nt\xc3\xa4 improvisoimaan fuugan antamansa melodian pohjalta._NEWLINE_Aikalaiskertomuksen mukaan Bach onnistui improvisoimaan samalta istumalta kaksi fuugaa, yhden kolme- ja toisen kuusi\xc3\xa4\xc3\xa4nisen ja palattuaan Leipzigiin h\xc3\xa4n liitti n\xc3\xa4ihin joukon kaanoneita ja triosonaatin, jossa oli huiluosa, koska Fredrik II soitti tuota soitinta. T\xc3\xa4m\xc3\xa4 kokoelma julkaistiin kahden kuukauden kuluttua tapaamisesta nimell\xc3\xa4 Regis Iussu Cantio Et Reliqua Canonica Arte Resoluta ("Kuninkaan antama teema lis\xc3\xa4yksin, toteutettuna kaanonimuodossa"), jonka sanojen alkukirjaimista muodostuu sana ricercar._NEWLINE_Douglas Hofstadter analysoi Musicalisches Opferia ja varsinkin sen sis\xc3\xa4lt\xc3\xa4m\xc3\xa4\xc3\xa4 kuusi\xc3\xa4\xc3\xa4nist\xc3\xa4 ricercaria laajasti kirjassaan G\xc3\xb6del, Escher, Bach: An Eternal Golden Braid (teosta ei ole suomennettu).'